airBalticu NFT linnakollektsioon, 13. väljalase: Jūrmala
#000000
airBaltic: maailma esimene lennufirma, mis väljastab NFT-sid (non-fungible tokens, mitteasendatavad token’id), annab välja järjekordse osa (nr. 13) airBaltic City kollektsioonist. Iga limiteeritud koguses ja kollektsionääridele mõeldud NFT on digitaalne kunstiteos, millel on kujutatud üks Airbus A220-300, selle registreerimisnumber ning üks Läti kõige armastatumaid linnu, et turismi edendada ja Lätit maailmas reklaamida. NFT-del kujutatud linnade seas on varasemalt olnud Kuldīga, Cēsis, Alūksne, Liepāja, Bauska, Sigulda, Jelgava, Ogre, Valmiera, Gulbene, Smiltene ja Līvāni. Kõik airBalticu NFT-d on välja antud OpenSea turul ja nähtaval ka Metaverse 3D-galeriis.
#000001
Suvine leitsak on paras aeg, et linnamelu ranna vastu vahetada. Kõik, kellele meeldib ajalooline sarm ja inimhulgad, peaksid suunduma Läti mereäärsesse kuurortlinna Jūrmalasse. Ssageli Põhja-Rivieraks nimetatud Jūrmalas on ujumis- ja päevituskultuur juba mitmeid sajandeid vana. Linna ainulaadne puitarhitektuur meenutab 19. sajandi spaakultuuri ning peaaegu 26 kilomeetri pikkused valge liivaga rannad on täis elu ja energiat. Siin on loetelu on parimatest asjadest, mida Jūrmalas teha.
#000003
Baltimaade suurima kuurortlinna ajalugu ulatub enam kui 200 aasta taha. Jūrmala kohta on kõige rohkem materjali Jūrmala muuseumis, kus on 50 000 eset, sealhulgas Läti suurim ujumisriiete kollektsioon. Kollektsioon koosneb peamiselt 20. sajandi naiste ujumisriietest, sest just naised on üldiselt olnud aktiivsemad nii ujumisriiete ostmisel kui ka kandmisel.
#000004
Jūrmala on aastaid olnud tuntud mitte ainult oma tervendusvõimaluste, vaid ka oma ajaloolise arhitektuuri poolest. Paljud linna hooned on ajalooliste mälestusmärkidena muinsuskaitse alla võetud. Need esindavad tervet rida stiile, alates juugendstiilist, rahvusromantikast ja klassikalisest arhitektuurist kuni modernismi ja nõukogude funktsionalismini. Avasta Jūrmala arhitektuuri peidetud pärleid jalgrattaga: marsruudid leiad aadressilt visitjurmala.lv.
#000005
Naudi spaaelamusi! Jūrmala spaa- ja kuurorditööstus sai alguse 18. sajandi lõpus. Kogu Jūrmala piirkonda peetakse looduslikuks spaaks. Õrn, ioniseeritud mereõhk ravib hingamisteid ja tugevdab immuunsüsteemi ning ümbritsevate männimetsade aroom mõjub rahustavalt tunnetele. Aluspinnasesse peidetud väävli-, bromiidi- ja naatriumkloriidirikast mineraalvett ning piirkonna järvedes leiduvat tervendavat sapropel-muda kasutatakse tänapäevalgi enamiku linna kuurorthotellide ja taastusravikeskuste pakutavates raviprogrammides. Populaarsed on ka merevaigumassaažid.
#000006
Eelmisel suvel avati piirkonna kõrgeim avalik vaateplatvorm: Ķemeri veetorn. Tänu siinkandis asuvatele tervendavate omadustega väävliallikatele on just Ķemeri see osa Jūrmala linnast, kus kuurordid hakkasid tekkima juba 18. sajandil. 42-meetrine Ķemeri veetorn asub ajaloolises Ķemeri kuurortpargis. 220 trepiastet viivad üles vaateplatvormile, kust avaneb hingemattev vaade restaureeritud pargile ja roosiaeda. 1929. aastal ehitatud veetornis on praegu ka kuurordi ajalugu käsitlev väljapanek. Veetorni vaateplatvormile pääsemiseks on vajalik eelnev broneering.
#000007
Jūrmala on inspireerinud paljusid Läti luule suurkujusid, sealhulgas Rainist (1865-1929) ja Aspazijat (1865-1943). Naudi rahu ja vaikust Rainise ja Aspazija ajaloolises suvilas, mis on nüüd neile kahele luuletajale pühendatud muuseum. See luuletajapaar armastas seal oma suvesid veeta; mändidest ümbritsetud kuurortlinna rahulik võlu lummab tõenäoliselt ka Sind. Selles suvemajas on autentsed majapidamisesemed, mis aitavad külastajatel tõeliselt tunda selle aja aurat, mil kirjandushiiud oma suurimaid teoseid kirjutasid. Saadaval on audiogiidid.
#000008
Veel üks huvitav paik, mida külastada, on Aspazija maja, kus luuletaja veetis oma elu viimased kümme aastat. Maja võluva fassaadi taga asub Jūrmala kõige ebatavalisem muuseum – see võimaldab külastajatel praktiliselt reisida ajas tagasi 1930. aastatesse. Seda tunnet tekitab interjöör, mida on hoolikalt ajastutruuna säilitatud ja sisaldab uhket salongi, hubaseid verandasid, algupäraseid kunstiteoseid ja kitsaid puittreppe. Digitehnoloogiate abil saab muuseumis kohtuda nii poetessi enda kui ka tema igaveste kaaslastega – kassidega. Saadaval on audiogiidid ja giidiga ekskursioonid.
#000009
Jūrmala ajaloolised lavad ja aiad on publikut vabaõhukontsertidega rõõmustanud juba üle saja aasta. Ka tänapäeval saavad külalised nautida muusikat vabas õhus Dzintari kontserdisaalis: eemal on kosta kajakate häälitsusi ning päike pakub loomulikku valgustust ja lavakujundust. Siin toimuvad mitte ainult klassikalise ja popmuusika kontserdid, vaid ka mitmesugused festivalid. Siinkandis olles tasub silma peal hoida, milliseid kultuurisündmusi Dzintari kontserdimajas pakutakse.
#000010
Kuna Melluži pargis on hiljuti restaureeritud algselt 1930. aastal ehitatud lava, on Jūrmala elanikel nüüd uus kultuurisündmuste toimumispaik. Lava on üks kahest 20. sajandist säilinud akustilisest merekarbikujulisest puidust vabaõhulavast kogu Läänemere piirkonnas. See on ka iga Instagrammeri unistuste koht.
#000011
Jūrmala pakub palju suurepäraseid sportimisvõimalusi, aga selles kuurortlinnas on alati olnud erilisel kohal tennis. Mitmete kõrgetasemeliste tenniseväljakute seas on siin üks spordikompleks, mida tasub kindlasti külastada. Pärast ulatuslikku rekonstrueerimist taasavati Lielupe tennisekeskus 2019. aasta detsembris ja seda peetakse nüüd Baltimaade kõige kaasaegsemaks tennisekeskuseks. Tegelikult kajastati seda kuulsat kohta meedias esimest korda juba 1932. aastal.
#000012
Kui liivalosside ehitamisest ja rannas sulistamisest ei piisa, siis veelgi rohkem vett ja lõbu saab kogeda veepargis Līvu Akvaparks. Põhja-Euroopa ühes suurimas veepargis on erineva raskusastmega liumäed, voolav „jõgi“, saunad, mullivannid ja hulgaliselt muid põnevaid atraktsioone.
#000013
Kui vesi teid eriti ei huvita, külastage Dzintari metsaparki: seal on vaatetorn, mänguväljakud eri vanuses lastele, rulluisurajad, skatepark ja tänavakorvpalliplatsid. Kaks kõige populaarsemat atraktsiooni on siin Jūrmala Net Adventure Park ja seikluspark Jūrmalas Tarzāns. Siin saab terve päeva ronida ja roomata kuue meetri kõrgusel puude vahel rippuvates võrkudes ja tunnelites, liuelda mööda õhusõidurada või ronida mööda liumägesid ja redeleid üles ja alla.
#000014
Ekspertide hinnangul katavad rabad umbes 5% Läti territooriumist ja umbes 70% neist rabadest on veel suhteliselt puutumata ja rikkumata. Oma värvide, lõhnade ja teistsuguse meeleoluga on Läti rabad tõeliselt maagiline koht. Tänapäeval on muidugi võimalik rabasid uurida ka kuiva jalaga. Suurt Ķemeri raba läbiv laudtee on Ķemeri rahvuspargikõige populaarsem sihtkoht ja võimaldab külastajatel seda ainulaadset sammaldunud raba hõlpsasti nautida. See konkreetne raba on umbes 8000 aastat vana ja sisaldab väikeste pikerguste järvede ja tiikide labürinti, mis lisavad rabale õrna ilu. See on eriti muinasjutuline päikesetõusu ajal, nii et kindlasti tasub varakult üles tõusta ja võtta kaasa termos kuuma teega, et püüda päeva esimesi kiiri. Ķemeri laudtee on 3,4 kilomeetrit pikk.
#000015
Gastronoomiliste naudingute otsijad peavad kõigepealt otsustama, millises õhkkonnas nad einestada soovivad. Jūrmala süda on Jomas iela, jalakäijate tänav, mida ääristavad lugematud restoranid ja kohvikud. See on olnud kuurortlinna külastajate ja elanike populaarne kohtumis-, jalutus- ja peatuspaik juba 19. sajandist alates. Kui soovid mõnusamat õhkkonda, tasub vaadata ka rannas või Lielupe jõe ääres asuvaid restorane ja kohvikuid.
#000016
Tõesti üks parimaid Jūrmala söögikohti on Bar & Grill 36. Line restoran, mida juhib Lauris Aleksejevs, üks Läti tuntumaid kokkasid. Klientide hinnangute kohaselt kiidavad seda kohta Jūrmalas kõik. Bar & Grill 36. Line asub otse rannas, mis tähendab, et sealt avaneb fantastiline vaade päikeseloojangule. Restoranis on avatud köök ja lahtise leegiga grill, mille värskeid koostisosi ja grilltoodangut tarnivad Saksa ja Prantsuse gurmeepoed.
#000017
Veel üks klassikaline Jūrmala söögikoht, aga luksuslikum, on Light House Jūrmala restoran. See asub samuti rannas, nii et seal on veidi rahulikum õhkkond ning vaade rannale ja merele on täiesti vapustav. Menüüst leiad Vahemere köögi, mereannid ja toidud, mis sisaldavad köögivilju ja mahlast liha, mis on valmistatud Hispaania „Josperi“ grillil.
#000018
Paljud inimesed seostavad Jūrmalat kohaga, kus saab nautida rahu ja vaikust ilma mugavusest ja erinevatest meelelahutusvõimalustest loobumata. Seda kontseptsiooni kehastavad ka linna mitmekesised majutusvõimalused turistidele, alates eelarvesõbralikest kämpingutest ja väikestest, aga läbimõeldud butiik-spaahotellidest kuni luksushotellideni, kus on täielikud spaa- ja fitnessprogrammid.
#000019
Näiteks 5-tärni hotell Baltic Beach Hotel & SPA asub otse rannas, lopsakate mändide keskel. Hotelli suhteliselt eraldatud asukoht luidete keskel pakub rahulikku puhkust, suurepäraseid vaateid ja privaatset randa. Veel üks variant on kolmetärnihotell Villa Joma, millest õhkub vana Jūrmala võlu, sest see väike puithoone on olnud üks kesklinna hotelle juba selle ehitamisest saadik. Nii fassaad kui ka interjöör peegeldavad sellele mereäärsele linnale omast kuulsat puidust arhitektuuri, võimaldades Sul nautida unustamatut majutust ainulaadse kultuuriloo ja looduskeskkonnaga kohas.
#000020
Jūrmala kohta saad lähemalt lugeda veebilehelt visitjurmala.lv
#000021